Rådets forordning (EF) nr. 2154/2002

af 28. november 2002

om ændring af forordning (EØF) nr. 4045/89 om medlemsstaternes kontrol med de foranstaltninger, der indgår i ordningen for finansiering gennem Den Europæiske Udviklings- og Garantifond for Landbruget, Garantisektionen

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 37,

under henvisning til forslag fra Kommissionen(1),

under henvisning til udtalelse fra Europa-Parlamentet(2), og

ud fra følgende betragtninger:

(1) Reglerne for udvælgelse af de virksomheder, der skal kontrolleres, jf. artikel 2 i forordning (EØF) nr. 4045/89(3) bør ændres for at tage hensyn til udviklingen i anvendelsen af risikoanalyseteknik i forbindelse med andre kontrolforanstaltninger for at tage hensyn til inflationen siden den seneste ændring af forordning (EØF) nr. 4045/89 og for at give medlemsstaterne større smidighed ved udvælgelsen af virksomheder.

(2) Der bør fastsættes bestemmelser for de tilfælde, hvor medlemsstaterne udfører fælles aktioner vedrørende gensidig bistand mellem medlemsstater. En nedsættelse af antallet af kontroller, som afspejler udvælgelsen af virksomheder på grundlag af risikoanalyseteknikker og øget gensidig bistand, burde ikke medføre en forringelse af kontrollernes kvalitet.

(3) Bestemmelserne vedrørende meddelelsen af anmodninger om gensidig bistand i henhold til artikel 7 i forordning (EØF) nr. 4045/89 bør forenkles.

(4) Bestemmelserne vedrørende Fællesskabets finansielle deltagelse i medlemsstaternes udgifter som følge af anvendelsen af forordning (EØF) nr. 4045/89 er forældede og bør udgå.

(5) Forordning (EØF) nr. 4045/89 bør derfor ændres i overensstemmelse hermed -

UDSTEDT FØLGENDE FORORDNING:

Artikel 1

I forordning (EØF) nr. 4045/89 foretages følgende ændringer:

1) I artikel 1 foretages følgende ændringer:

a) Stk. 1 affattes således: "1. Denne forordning vedrører kontrol af, om de foranstaltninger, der direkte eller indirekte indgår i ordningen for finansiering gennem EUGFL, Garantisektionen, rent faktisk er blevet gennemført på behørig vis, idet kontrollen foretages på grundlag af forretningspapirer fra støttemodtagerne eller de betalingspligtige eller deres repræsentanter, i det følgende benævnt 'virksomheder'."

b) Følgende stykke tilføjes: "5. I forbindelse med kontrol af foranstaltninger og projekter til udvikling af landdistrikterne, som i medfør af bilaget til forordning (EF) nr. 2311/2000(4) ikke udtrykkeligt er undtaget sådan kontrol, tages der særligt hensyn til de særlige betingelser, der gælder for gennemførelsen af sådanne foranstaltninger og projekter."

2) I artikel 2, stk. 2, foretages følgende ændringer:

a) i første afsnit ændres beløbet "100000 ECU" til "150000 EUR"

b) i fjerde afsnit ændres beløbet "300000 ECU" til "350000 EUR"

c) i femte afsnit ændres beløbet "30000 ECU" til "40000 EUR".

3) I artikel 3, stk. 1, tilføjes følgende led: "- Kontrol i forbindelse med bogføring eller regnskaber vedrørende finansielle bevægelser, der viser, at de dokumenter, som betalingsorganet besidder som bevis for betaling af støtte til modtageren, er korrekte."

4) I artikel 7 foretages følgende ændringer:

a) I stk. 1 indsættes følgende afsnit: "Når to eller flere medlemsstaterne i det program, der fremsendes i henhold til artikel 10, stk. 1, foreslår en fælles aktion, der vedrører gensidig bistand af ikke ubetydeligt omfang, kan Kommissionen efter anmodning tillade en nedsættelse på højst 25 % af det mindste antal kontroller, der i henhold til artikel 2, stk. 2, er fastsat for den pågældende medlemsstat."

b) Stk. 2, femte afsnit, affattes således: "Der skal fremsendes en kvartalsoversigt til Kommissionen over disse anmodninger senest en måned efter udgangen af hvert kvartal. Kommissionen kan anmode om en kopi af enkelte anmodninger."

c) Stk. 4 affattes således: "4. Hvis virksomhedskontrol foretaget i overensstemmelse med artikel 2 kræver, at der indhentes yderligere oplysninger fra en anden medlemsstat, bl.a. i form af krydskontrol, jf. artikel 3, kan der fremsættes særlige behørigt begrundede anmodninger om kontrol. Der skal fremsendes en kvartalsoversigt til Kommissionen over disse anmodninger senest en måned efter udgangen af hvert kvartal. Kommissionen kan anmode om en kopi af enkelte anmodninger.

Anmodningen om kontrol skal være efterkommet inden seks måneder efter modtagelsen; kontrolresultaterne meddeles snarest muligt den anmodende medlemsstat og Kommissionen. Meddelelsen til Kommissionen skal være på kvartalsbasis og fremsendes senest en måned efter udgangen af hvert kvartal."

5) Artikel 12, 13, 14, 15, 16, 16a og 17 udgår.

Artikel 2

Denne forordning træder i kraft på tredjedagen efter offentliggørelsen i De Europæiske Fællesskabers Tidende.

Den skal anvendes med virkning fra kontrolperioden 2003/2004.

Denne forordning er bindende i alle enkeltheder og gælder umiddelbart i hver medlemsstat.

Udfærdiget i Bruxelles, den 28. november 2002.

På Rådets vegne

M. Fischer Boel

Formand

(1) EFT C 51 E af 26.2.2002, s. 366.

(2) Udtalelse afgivet den 24.9.2002 (endnu ikke offentliggjort i EFT).

(3) EFT L 388 af 30.12.1989, s. 18. Senest ændret ved forordning (EF) nr. 3235/94 (EFT L 338 af 28.12.1994, s. 16).

(4) EFT L 265 af 19.10.2000, s. 10.